Γνωμοδότηση σχετικά με το Λευκό Βιβλίο για την ευρωπαϊκή κοινωνική πολιτική «Η πορεία προς το μέλλον για την Ένωση»

(95/C 210/10)

Στις 26 Ιουλίου 1994, και σύμφωνα με το άρθρο 198 Γ της Συνθήκης περί ιδρύσεως της Ευρωπαϊκής Κοινότητας, η Επιτροπή των Περιφερειών αποφάσισε να καταρτίσει γνωμοδότηση πρωτοβουλίας σχετικά με το ανωτέρω θέμα.

Η προετοιμασία των σχετικών εργασιών της ΕΤΠ ανατέθηκε στην επιτροπή «Οικονομική και Κοινωνική Συνοχή, Κοινωνική Πολιτική, Δημόσια Υγεία», η οποία υιοθέτησε τη γνωμοδότησή της στις 12 Οκτωβρίου 1994. Εισηγητής ήταν ο κ. Bodfish.

Κατά την 5η σύνοδο ολομέλειας (συνεδρίαση της 16ης Νοεμβρίου 1994), η Επιτροπή των Περιφερειών υιοθέτησε την ακόλουθη γνωμοδότηση.

Εισαγωγή

1. Η Επιτροπή των Περιφερειών εκφράζει την ικανοποίησή της, για την ευκαιρία που της δίνεται να συμβάλει στις ζωηρές συζητήσεις που διεξάγονται σήμερα στην Ευρωπαϊκή Ένωση σχετικά με το μέλλον της κοινωνικής πολιτικής και επικροτεί το Λευκό Βιβλίο και τον διάλογο του οποίου υπήρξε το έναυσμα. Η Επιτροπή των Περιφερειών επιθυμεί να υπογραμμίσει το σημαντικό ρόλο των τοπικών και περιφερειακών αρχών στις διεργασίες κοινωνικής και οικονομικής ανάπτυξης διότι θεωρεί ότι το ζήτημα αυτό δεν παρουσιάζεται πάντοτε με τον κατάλληλο τρόπο στο Λευκό Βιβλίο. Ωστόσο, εκφράζει τη δυσαρέσκειά της για το γεγονός ότι οι Συνθήκες δεν προβλέπουν ρητώς τη διαβούλευση για θέματα κοινωνικής πολιτικής.

2. Η Επιτροπή των Περιφερειών υπογραμμίζει την αλληλεξάρτηση του Λευκού Βιβλίου για την κοινωνική πολιτική και του Λευκού Βιβλίου για την ανάπτυξη, την ανταγωνιστικότητα και την απασχόληση, και εκφράζει την ικανοποίησή της για το ότι και τα δύο έγγραφα επικεντρώνονται στην ανεργία, η οποία κατά την Επιτροπή των Περιφερειών αποτελεί το πλέον σημαντικό οικονομικό και κοινωνικό πρόβλημα και πρόκληση για την Ένωση. Τα δύο έγγραφα συνθέτουν μια πλήρη δέσμη προτάσεων για την ανάπτυξη της οικονομικής και κοινωνικής πολιτικής της Ένωσης στην πορεία για τον 21ο αιώνα.

3. Η Επιτροπή των Περιφερειών:

- θεωρεί ότι οι τοπικές και περιφερειακές κυβερνήσεις εκ των πραγμάτων διαδραματίζουν ήδη κύριο ρόλο στην κοινωνική πολιτική σε όλα τα κράτη της Ένωσης και, συνεπώς, υπογραμμίζει τη σημασία που ενέχει, για την επίτευξη των στόχων του Λευκού Βιβλίου, η ανάπτυξη αυτής της πτυχής 7

- σημειώνει ότι οι τοπικές και περιφερειακές αρχές είναι εργοδότες μεγάλης κλίμακας διότι, αφενός, σε ορισμένα κράτη μέλη απασχολούν έως και το 25 % του εργατικού δυναμικού και, αφετέρου, όσον αφορά θέματα συνθηκών εργασίας, ίσων ευκαιριών, κατάρτισης, υγείας και ασφάλειας, ως κύριοι εργοδότες φέρουν ευθύνη όχι μόνο ενάντι των εργαζομένων αλλά και έναντι της Ένωσης, προκειμένου να συμβάλουν στην ενίσχυση των συνθηκών που απαιτούνται για την οικονομική ανάπτυξη. Η ΕΤΠ ζητεί να αναγνωριστεί πλήρως από την Επιτροπή ο σημαντικός ρόλος που μπορούν να διαδραματίσουν οι τοπικές και περιφερειακές αρχές στο θέμα αυτό 7

- αναγνωρίζει τον κύριο στρατηγικό ρόλο των τοπικών και περιφερειακών αρχών στην προώθηση και το συντονισμό της τοπικής οικονομικής ανάπτυξης με τη συμμετοχή σε σχέδια αστικής αναγέννησης και αγροτικής ανάπτυξης, με την εκ νέου ανάπτυξη των υποδομών και τη διευκόλυνση ή την παροχή κατάρτισης ή επανακατάρτισης ενόψει των τοπικών μεταβολών στην αγορά εργασίας. Η ΕΤΠ ζητεί τη διενέργεια διαβουλεύσεων για όλες τις προτεινόμενες κοινοτικές πολιτικές στους τομείς αυτούς 7

- λαμβάνει υπό σημείωση και υποστηρίζει πλήρως το Χάρτη του Συμβουλίου της Ευρώπης για την τοπική αυτοδιοίκηση, ο οποίος αναγνωρίζει την ανάγκη υποστήριξης και ενίσχυσης της ποικιλομορφίας μέσω της χορήγησης ισχυρών γενικών εξουσιών στις τοπικές και περιφερειακές αρχές 7

- και, κυρίως, υπογραμμίζει με έμφαση το ρόλο των τοπικών και περιφερειακών αρχών σε πολλά κράτη μέλη διότι αποτελούν τους κυριότερους φορείς παροχής υπηρεσιών στους τομείς της εκπαίδευσης, της κατάρτισης, της προσφοράς εργατικών κατοικιών, των υπηρεσιών κοινωνικής πρόνοιας, των μεταφορών, της προαγωγής της υγείας και του περιβάλλοντος. Η ΕΤΠ διεκδικεί την κεντρική της θέση στην εκπροσώπηση των συμφερόντων των τοπικών κοινοτήτων.

Απασχόληση - η σημαντικότερη προτεραιότητα

4. Η Επιτροπή των Περιφερειών συμφωνεί με το Ευρωπαϊκό Συμβούλιο, το οποίο κατά τη συνεδρίασή του στις Βρυξέλλες, το Δεκέμβριο 1993, αναγνώρισε τους επτά τομείς που χρήζουν ιδιαίτερης προσοχής από τα κράτη μέλη στο πλαίσιο του σχεδίου δράσης που προκύπτει από το Λευκό Βιβλίο της Επιτροπής για την ανάπτυξη, την ανταγωνιστικότητα και την απασχόληση. Οι εν λόγω τομείς είναι οι ακόλουθοι:

α)

βελτίωση των συστημάτων εκπαίδευσης και κατάρτισης και ιδίως της συνεχούς κατάρτισης 7

β)

βελτίωση της ευελιξίας στο πλαίσιο των επιχειρήσεων και στην αγορά εργασίας 7

γ)

αναδιοργάνωση της εργασίας σε επίπεδο επιχείρησης 7

δ)

στοχοθετημένες μειώσεις του έμμεσου κόστους εργασίας (υποχρεωτικές εισφορές), ιδίως για τη λιγότερο ειδικευμένη εργασία 7

ε)

καλύτερη χρήση των δημόσιων πόρων που προορίζονται για την καταπολέμηση της ανεργίας 7

στ)

ειδικά μέτρα για τους νέους που δεν διαθέτουν την κατάλληλη κατάρτιση 7

ζ)

ανάπτυξη της απασχόλησης σε συνάρτηση με τις νέες απαιτήσεις.

5. Η Επιτροπή των Περιφερειών υποστηρίζει τις αρχές αυτές που χρησιμοποιούνται στα κράτη μέλη - ακόμη και αν η βαρύτητα που τους αποδίδεται είναι διαφορετική - με στόχο τη μείωση της υψηλής ανεργίας. Όμως, ο καθορισμός ενιαίων και άκαμπτων στόχων θα περιόριζε τη δυνατότητα ευέλικτης και ταχείας αντίδρασης στις εξελίξεις της αγοράς των εκάστοτε περιφερειών, οι οποίες λόγω των συνθηκών που επικρατούν στην κάθε περιφέρεια είναι διαφορετικές.

Ο στόχος πρέπει να είναι η εφαρμογή συμπληρωματικών πολιτικών απασχόλησης σε κοινοτικό εθνικό και περιφερειακό επίπεδο και ο στενότερος συντονισμός στην Ευρωπαϊκή Ένωση. Για το λόγο αυτό, η Επιτροπή των Περιφερειών συμφωνεί με την πρόταση της Επιτροπής για την εντατικοποίηση της συνεργασίας με τις αρμόδιες εθνικές, περιφερειακές και τοπικές υπηρεσίες και την προαγωγή της συνεργασίας σε επίπεδο Ένωσης.

6. Η Επιτροπή των Περιφερειών εκφράζει την ικανοποίησή της για το γεγονός ότι η προώθηση της δημιουργίας θέσεων εργασίας αποτελεί κύρια προτεραιότητα και ότι στο Λευκό Βιβλίο για την κοινωνική πολιτική αναγνωρίζεται η συμβολή των διαφόρων μορφών επιχειρήσεων στο έργο αυτό, όπως είναι κυρίως οι τοπικές πρωτοβουλίες και οι εταιρικές σχέσεις που συχνά τίθενται σε λειτουργία και συντονίζονται από τις τοπικές και περιφερειακές αρχές με κοινοτική χρηματοδότηση. Τούτες έχουν προωθήσει τη λήψη θετικών και ενεργών μέτρων υπέρ της αγοράς εργασίας, και ταυτόχρονα προσδίδουν έμφαση στην ανάγκη συμμετοχής της κοινότητας στην ανάπτυξη δημιουργικών λύσεων που να ανταποκρίνονται στις ανάγκες των εθνικών και τοπικών αγορών εργασίας σύμφωνα με την αρχή της επικουρικότητας. Η Επιτροπή των Περιφερειών συνιστά με έμφαση ότι η καλύτερη πρακτική που προκύπτει από τέτοια καινοτόμα μέτρα σε τοπικό επίπεδο πρέπει να τροφοδοτεί τις συζητήσεις για την κοινωνική πολιτική και το μελλοντικό σχέδιο δράσης για την απασχόληση.

7. Η Επιτροπή των Περιφερειών πιστεύει, επίσης, ότι στο Λευκό Βιβλίο θα έπρεπε να δοθεί μεγαλύτερη σημασία στις πολιτικές περιφερειακής συνοχής, όχι μόνο για λόγους κοινωνικής δικαιοσύνης, αλλά και διότι συμβάλλουν στην οικονομική ανάπτυξη και τη δημιουργία απασχόλησης στην Ευρωπαϊκή Ένωση. Οι περιφερειακές ανισορροπίες ήταν, και εξακολουθούν να είναι, αίτιο και αποτέλεσμα ανεπαρκούς χρήσης του παραγωγικού δυναμικού και παράγοντας κοινωνικών ανισοτήτων. Ως εκ τούτου, για να μεγιστοποιηθεί η οικονομική ανάπτυξη και η δημιουργία απασχόλησης, πρέπει να δοθεί ιδιαίτερη προσοχή στην αξιοποίηση των παραγωγικών πόρων των λιγότερο αναπτυγμένων περιφερειών της Ευρώπης, μέσω της κατάλληλης χρηματοδότησης των υποδομών, με την οποία θα επιτευχθεί και ανάπτυξη των παραγωγικών οικονομιών των εν λόγω περιφερειών. Με τον τρόπο αυτό, δεν προάγεται μόνο η οικονομική και κοινωνική συνοχή, αλλά προωθείται και η οικονομική ανάπτυξη και η δημιουργία απασχόλησης στην Ευρώπη και συνδυάζεται η οικονομική απόδοση με το στόχο της ισότητας και της κοινωνικής ευημερίας.

Επένδυση σε ένα εργατικό δυναμικό παγκόσμιου επιπέδου

8. Η Επιτροπή των Περιφερειών υποστηρίζει το δικαίωμα της δια βίου κατάρτισης και την δήλωση της δέσμευσης υπέρ της ανάπτυξης των δια βίου ευκαιριών μάθησης για ενήλικες με τρόπο ώστε η εκπαίδευση να μην αφορά μόνο τομείς που έχουν σχέση με την επαγγελματική ζωή, αλλά και την αναβάθμιση των προσόντων στα πλαίσια των γενικών τομέων. Πρέπει να επιδιωχθεί ο συνδυασμός μεταξύ των γενικών και των σχετικών με την επαγγελματική ζωή τομέων στη μετεκπαίδευση και επιμόρφωση. Τούτο όχι μόνο θα ανορθώσει το επίπεδο εκπαίδευσης και δεξιοτήτων του συνόλου του πληθυσμού αλλά και θα συμβάλει στη μείωση του ανθρώπινου, κοινωνικού, και οικονομικού κόστους της ανεργίας. Οι τοπικές και περιφερειακές αρχές είναι οι κύριοι φορείς παροχής εκπαίδευσης και κατάρτισης και μπορούν από κοινού με επιχειρήσεις, να συμβάλουν θετικά στην ανάπτυξη των δεξιοτήτων. Οι τοπικές και περιφερειακές αρχές μπορούν, επίσης, να συμβάλουν στην ικανοποίηση των αναγκών κατάρτισης των ΜΜΕ και, σε πολλά κράτη μέλη, διαθέτουν ισχυρή παράδοση συνεργασίας και εταιρικών σχέσεων με τον ιδιωτικό τομέα στην παροχή κατάρτισης.

9. Η Επιτροπή των Περιφερειών

- επικροτεί την πρόταση θέσπισης κοινοτικής εγγύησης ότι κανένας νέος κάτω των 18 δεν θα είναι άνεργος. Ωστόσο, παραδέχεται ότι τούτο μπορεί να επιτευχθεί μόνο με την υποστήριξη και την προσφορά κατάλληλης και υψηλής ποιότητας εκπαίδευσης και κατάρτισης - χωρίς να θιγεί η υφιστάμενη προσφορά εργατικού δυναμικού - καθώς και επαρκούς χρηματοδότησης 7

- υπογραμμίζει το σημαντικό ρόλο των τοπικών και περιφερειακών αρχών στην αντιμετώπιση του αναλφαβητισμού, όχι μόνο για τους νέους που εγκαταλείπουν το εκπαιδευτικό σύστημα, αλλά και για τους ενήλικες που ακολουθούν επαγγελματικό επαναπροσανατολισμό, και υποστηρίζει τη μεθοδική επιδίωξη της εξάλειψής του, η οποία πρέπει να βοηθηθεί με την παροχή κατάλληλης κατάρτισης και πόρων 7

- θεωρεί ότι η επέκταση του πεδίου και της κλίμακας των υφιστάμενων συστημάτων μαθητείας μπορεί να επιτευχθεί με τον καλύτερο τρόπο μέσω της αμοιβαίας αναγνώρισης και προώθησης της ευρείας και κατά αυτόνομες μονάδες εξειδικευμένης κατάρτισης για την ανάπτυξη διεξιοτήτων 7

- εκφράζει την ικανοποίησή της για την πρόταση για αυξημένο και βελτιωμένο συντονισμό της παροχής υπηρεσιών προσανατολισμού και τοποθέτησης και κρίνει ότι τούτο πρέπει να αποτελεί τμήμα ενός συνεχούς προσανατολισμού που να υποστηριζει τη δια βίου πρόοδο και να προσφέρεται σε όλους όσοι εισέρχονται ή είναι ήδη μέλη του εργατικού δυναμικού 7

- προτείνει να εξετασθεί η σκοπιμότητα παροχής φορολογικών κινήτρων για την προώθηση της κατάρτισης, και το ενδεχόμενο θέσπισης μιας εισφοράς για την κατάρτιση.

Το Ευρωπαϊκό Κοινωνικό Ταμείο

10. Η Επιτροπή των Περιφερειών επιθυμεί να δώσει ιδιαίτερη έμφαση στη σημασία της ενίσχυσης της συμμετοχής των τοπικών και περιφερειακών αρχών στα σχέδια εταιρικών σχέσεων του ΕΚΤ. Είναι σημαντικό να διευκρινισθεί στους κανονισμούς ότι τα κράτη μέλη διασφαλίζουν ότι οι περιφερειακές και τοπικές αρχές, οι κοινωνικοί εταίροι και τα εκπαιδευτικά ιδρύματα συμμετέχουν στις προπαρασκευαστικές εργασίες. Η Επιτροπή των Περιφερειών εκφράζει την ικανοποίησή της για την έμφαση που προσδίδει το Λευκό Βιβλίο στην επικέντρωση περισσότερων κοινοτικών πόρων - εντός ενός τοπικού και περιφερειακού πλαισίου και με συμμετοχή στη διαδικασία λήψης αποφάσεων - προκειμένου να παρέχεται υψηλής ποιότητας και καινοτόμος κατάρτιση, η οποία να ανταποκρίνεται αποτελεσματικά στις ανάγκες της τοπικής αγοράς εργασίας και πρέπει να αφορά τόσο τα σχετικά με την επαγγελματική ζωή προσόντα όσο και τα γενικότερα και ευρύτερα προσόντα, αντί να χρησιμοποιούνται οι πόροι του ΕΚΤ για συνήθη προγράμματα εθνικής εμβέλειας.

11. Η Επιτροπή των Περιφερειών χαιρετίζει τη χρήση του νέου Στόχου 4 του ΕΚΤ και ιδιαιτέρως την ανάγκη να υποστηριχθούν, μέσω της πρωτοβουλίας ADAPT, τα πειραματικά προγράμματα για την επανακατάρτιση με στόχο την προσαρμογή στις μεταλλαγές της βιομηχανίας, και προτείνει η διαχείριση των πόρων για το Στόχο 4 να αποκτήσει περιφερειακό χαρακτήρα. Η Επιτροπή των Περιφερειών εκφράζει την ικανοποίησή της για το ότι ο Στόχος 3 επεκτείνεται από την προσέγγιση που αφορά αποκλειστικά την κατάρτιση ώστε να συμπεριλάβει και άλλους τομείς κοινωνικής πολιτικής. Ωστόσο, η επέκταση του Στόχου 3 σε νέους τομείς, όπου ο αποκλεισμός συνδυάζεται με την αυξανόμενη ανεργία, προϋποθέτει ότι το μεγαλύτερο μέρος των περιορισμένων διαθέσιμων πόρων θα πρέπει να παραμείνει στο Στόχο 3.

12. Εξάλλου, η διεύρυνση του πεδίου του ΕΚΤ ώστε να συμπεριλάβει και το νέο Στόχο 4, σημαίνει ότι στο μέλλον υπάρχει επείγουσα ανάγκη αύξησης των πόρων για την επίτευξη των στόχων αυτών.

Προώθηση υψηλών εργασιακών προτύπων στο πλαίσιο μιας ανταγωνιστικής Ευρώπης

13. Η Επιτροπή των Περιφερειών συμφωνεί ότι η Επιτροπή πρέπει να θέσει προτεραιότητες για την επιτυχή κατάληξη όλων των πτυχών του προγράμματος δράσης που προέκυψε από τον Κοινωνικό Χάρτη και οι οποίες θα αναφερθούν στη συνέχεια. Συγκεκριμένα, πρόκειται για προτάσεις που αφορούν την πληροφόρηση των εργαζομένων και τη διαβούλευση με αυτούς, την άτυπη απασχόληση καθώς και την απόσπαση των εργαζομένων.

14. Η Επιτροπή των Περιφερειών εκτιμά ότι ο Κοινωνικός Χάρτης και το Κοινωνικό Πρωτόκολλο μπορούν να διαδραματίσουν σημαντικό ρόλο για την προώθηση ενός υγιούς οικονομικού περιβάλλοντος που να βασίζεται στην κοινωνική δικαιοσύνη. Ωστόσο, είναι απαραίτητη η περαιτέρω πρόοδος στον τομέα έτσι ώστε, αφενός, να επιτευχθεί η Ενιαία Αγορά και, αφετέρου, το εργατικό δυναμικό σε όλη την Κοινότητα να μπορεί να αναμένει τη θέσπιση κοινών ελάχιστων προτύπων. Για το λόγο αυτό, η Επιτροπή των Περιφερειών υποστηρίζει την επέκταση των ελάχιστων δεσμευτικών και εκτελεστών προτύπων, στον τομέα των συνθηκών εργασίας, ενώ αντίθετα τα κοινά πρότυπα σχετικά με τις συνθήκες εργασίας πρέπει να αποτελέσουν το αντικείμενο συμφωνιών για τη σύγκλιση των πολιτικών και όχι να έχουν μορφή δεσμευτικών οδηγιών. Η προσέγγιση αυτή θα παράσχει ένα πλαίσιο στο οποίο τα διάφορα εθνικά συστήματα μπορούν να προσαρμοσθούν και περιθώρια για διαπραγματεύσεις μεταξύ των κοινωνικών εταίρων.

Οι συστάσεις για τη σύγκλιση μπορούν να περιλαμβάνουν (το υπόλοιπο αμετάβλητο):

- προστασία από ατομική απόλυση 7

- προστασία της ιδιωτικής ζωής των εργαζομένων 7

- απαίτηση ίσης μεταχείρισης σε περίπτωση που επιλέγεται εργασία μερικής απασχόλησης και συμβάσεων εργασίας ορισμένου χρόνου 7

- απαγόρευση κάθε διάκρισης εις βάρος εργαζομένων που διεκδικούν τα δικαιώματά τους ή αρνούνται να εκτελέσουν μη σύννομα καθήκοντα 7

- δικαίωμα αμοιβής στις αργίες καθώς και στις περιπτώσεις ασθενείας 7

- το δικαίωμα του εργαζομένου να εκφέρει άποψη επί των εσωτερικών θεμάτων της επιχείρησης που τον αφορούν άμεσα 7

- εξάλειψη της άμεσης διάκρισης κατά των γυναικών στους τομείς της κοινωνικής προστασίας και των ατομικών δικαιωμάτων στην εργασία.

15. Στους τομείς αυτούς υπάρχει άμεση ανάγκη να ληφθούν μέτρα ώστε να μη χρειαστεί - όπως σκοπεύει η Επιτροπή - να αναμείνουμε τις περαιτέρω εξελίξεις στα επί μέρους κράτη μέλη. Θα πρέπει να υπάρξει ιδιαίτερη μέριμνα ώστε τα μέτρα να επικεντρωθούν στα υποχρεωτικά ελάχιστα πρότυπα, τα οποία διαμορφώνουν ένα πλαίσιο που μπορεί να περιλάβει τα εθνικά συστήματα και να προσφέρει στους κοινωνικούς εταίρους διαπραγματευτικά περιθώρια για τη διαμόρφωση των μισθών. Η Επιτροπή των Περιφερειών επιδιώκει την άνευ όρων δέσμευση των κρατών μελών να παρέχουν τους απαραίτητους πόρους στο δημόσιο τομέα προκειμένου να φέρει εις πέρας αυτές τις πολιτικές.

16. Λαμβάνοντας υπόψη την έμφαση που προσδίδεται στη Συμφωνία για την κοινωνική πολιτική που επισυνάπτεται στη Συνθήκη για την Ευρωπαϊκή Ένωση, η οποία βασίζεται σε συναίνεση μεταξύ των οργανώσεων των εργοδοτών, αφενός, και των εργαζομένων, αφετέρου, η Επιτροπή των Περιφερειών θεωρεί ότι πρέπει να αναγνωριστεί πλήρως ο σημαντικός ρόλος της τοπικής και περιφερειακής αυτοδιοίκησης. Χωρίς την αναγνώριση αυτή, υπάρχουν αμφιβολίες για τη μελλοντική πρόοδο του κοινωνικού διαλόγου, δεδομένου ότι η ενίσχυση και η διεύρυνσή του δεν μπορούν να επιτευχθούν χωρίς τη συμμετοχή των τοπικών και περιφερειακών αρχών, οι οποίες είναι οι ίδιες σημαντικοί εργοδότες.

17. Η Επιτροπή των Περιφερειών αποτελεί κατάλληλο φορέα για τη συζήτηση θεμάτων αγοράς εργασίας και κοινωνικής πολιτικής ιδίως στο βαθμό που έχουν αντίκτυπο στις αρμοδιότητες των τοπικών κυβερνήσεων.

Οικοδόμηση μιας ευρωπαϊκής αγοράς εργασίας

18. Η Επιτροπή των Περιφερειών υποστηρίζει τις προσπάθειες εξάλειψης των νομικών φραγμών που έχουν εναπομείνει στην ελεύθερη κυκλοφορία των εργαζομένων όπως προτείνεται στο Λευκό Βιβλίο και σημειώνει ότι σημαντικό τμήμα των διεργασιών αυτών αποτελεί η αμοιβαία αναγνώριση των επαγγελματικών προσόντων.

Ωστόσο, η ΕΤΠ επισημαίνει ότι η χωρίς περιορισμούς κυκλοφορία όλων των πολιτών της Ένωσης υπόκειται στην απαραίτητη προϋπόθεση ότι θα υπάρξει προσέγγιση των κοινωνικών παροχών και της πολιτικής μετανάστευσης.

Για να διευρυνθούν τα δικαιώματα των νομίμως εγκατεστημένων στην Ευρωπαϊκή Ένωση υπηκόων τρίτων κρατών προς την κατεύθυνση της ελεύθερης και χωρίς περιορισμούς κυκλοφορίας, απαραίτητη προϋπόθεση είναι η εναρμόνιση των ρυθμίσεων των κρατών μελών για τη μετανάστευση και το άσυλο.

19. Όσον αφορά την καταπολέμηση των φυλετικών διακρίσεων και της ξενοφοβίας, η Επιτροπή των Περιφερειών θεωρεί ότι οι τοπικές και περιφερειακές αρχές μπορούν να διαδραματίσουν αποφασιστικό ρόλο. Η Ένωση πρέπει να εξετάσει τα πολυάριθμα θετικά παραδείγματα προώθησης αρμονικών σχέσεων μεταξύς κοινοτήτων σε τοπικό επίπεδο. Οι τοπικές και περιφερειακές κυβερνήσεις διαθέτουν τη μοναδική θέση του κύριου φορέα διακυβέρνησης σε τοπικό επίπεδο και, λόγω του ρόλου τους στην παροχή κοινωνικής μέριμνας και εκπαίδευσης, στις γλωσσικές διευκολύνσεις και τις συνθήκες εργασίας που ευνοούν την πρόσληψη και την ενσωμάτωση των εθνικών μειονοτήτων στο εργατικό δυναμικό, μπορούν να αντιμετωπίσουν τα δυσανάλογα υψηλά επίπεδα ανεργίας που παρατηρούνται στις εθνικές μειονότητες.

20. Η Επιτροπή των Περιφερειών εκφράζει την ικανοποίησή της για τα μέτρα που προβλέπονται στο Λευκό Βιβλίο ώστε να ενθαρρυνθεί η ελεύθερη κυκλοφορία των εργαζομένων και η ανάπτυξη του EURES.

21. Η φυλετική αρμονία αποτελεί ένα από τα σημαντικά στοιχεία της Ευρωπαϊκής Ένωσης διότι τούτη βασίζεται στην αλληλεγγύη μεταξύ των πολιτών της. Η Επιτροπή των Περιφερειών θεωρεί ότι η Ένωση πρέπει να διαθέσει μεγαλύτερη χρηματοδοτική ενίσχυση για τις ανταλλαγές εμπειρίας μεταξύ των τοπικών και περιφερειακών αρχών προκειμένου να ενθαρρυνθεί η καλύτερη πρακτική στον τομέα αυτό.

22. Η Επιτροπή των Περιφερειών υποστηρίζει την πρόθεση της Ευρωπαϊκής Επιτροπής να συζητήσει το θέμα της σαφούς αναφοράς στις Συνθήκες για την καταπολέμηση των διακρίσεων λόγω φύλου, θρησκείας, ηλικίας ή αναπηρίας. Η Επιτροπή των Περιφερειών έχει την πρόθεση να συμμετάσχει πλήρως στις συζητήσεις για την αναθεώρηση των Συνθηκών, κυρίως όσον αφορά θέματα που απασχολούν ιδιαίτερα τις τοπικές και περιφερειακές αρχές, και εκφράζει την λύπη της διότι η παρούσα συνθήκη δεν απαιτεί διαβούλευση με την ΕΤΠ κατά τις διαπραγματεύσεις για την αναθεώρηση των Συνθηκών το 1996.

Ίση μεταχείριση ανδρών και γυναικών

23. Η Επιτροπή των Περιφερειών παρατηρεί ότι οι τοπικές και περιφερειακές αρχές απασχολούν υψηλό ποσοστό γυναικών και, συνεπώς, μπορούν να μοιραστούν την εμπειρία αυτή προκειμένου να χαραχθούν πολιτικές υπέρ των γυναικών. Επίσης, έχουν προωθήσει καλύτερες συνθήκες εργασίας για όσους απασχολούνται σε άτυπες μορφές εργασίας (η πλειονότητα των οποίων αποτελείται από γυναίκες). Η ΕΤΠ θεωρεί ότι η Επιτροπή πρέπει να προωθήσει τις ανταλλαγές εμπειρίας μεταξύ τοπικών και περιφερειακών αρχών για θέματα που αφορούν την ιδιότητά τους ως εργοδοτών ώστε να τους δοθεί η δυνατότητα να αναπτύξουν καλύτερες πρακτικές απασχόλησης και να μπορούν να μεταδώσουν καλύτερα τις εμπειρίες τους.

24. Η Επιτροπή των Περιφερειών εκφράζει την ικανοποίησή της για την πρόθεση της Επιτροπής:

- να δώσει συνέχεια στη σύσταση σχετικά με τη φύλαξη των παιδιών αλλά θεωρεί ότι τα κράτη μέλη και οι τοπικές και περιφερειακές αρχές της ΕΕ πρέπει να δώσουν μεγαλύτερη βαρύτητα στην αξία της βρεφοκομίας, στους παιδικούς σταθμούς και σε άλλες μορφές μη υποχρεωτικής σχολικής φοίτησης μέσω της προώθησης των ανταλλαγών εμπειρίας και κατευθυντήριων γραμμών καλής πρακτικής 7

- να πιέσει για την έγκριση της προτεινόμενης οδηγίας περί γονικής άδειας. Όμως, η ΕΤΠ επιθυμεί επίσης να εξετάσει η Επιτροπή την ανάπτυξη νέων μορφών εργασίας, στις οποίες να περιλαμβάνεται η συναπασχόληση, η κατάταξη των εργασιών, το ελαστικό ωράριο, η διέλευση από και προς τη μερική απασχόληση, οι ώρες εργασίας σε ετήσια βάση, η εποχιακή απαχόληση, οι συμβάσεις εργασίας ορισμένου χρόνου και η χρήση πληροφορικής στην κατ`οίκον εργασία: οι τοπικές και περιφερειακές αρχές έχουν καινοτομήσει σε όλες αυτές τις μορφές εργασίας, οι οποίες διαθέτουν πλεονεκτήματα για τους εργοδότες και τους εργαζομένους και μπορούν να διαδραματίσουν ζωτικό ρόλο στην προώθηση των γυναικών στην αγορά εργασίας 7

- να ενθαρρύνει την έγκριση της εκκρεμούσας πρότασης οδηγίας σχετικά με το βάρος της απόδειξης 7

- να αναπτύξει μηχανισμούς για την ένταξη της διάστασης της ισότητας στη λειτουργία των διαρθρωτικών ταμείων και των κοινοτικών πρωτοβουλιών μέσω της χρήσης ακριβέστερων στόχων, της συλλογής δεδομένων και της παρακολούθησης.

Κοινωνική πολιτική και κοινωνική προστασία

25. Η Επιτροπή των Περιφερειών υποστηρίζει την άποψη ότι η ευρωπαϊκή κοινωνική πολιτική δεν πρέπει να περιορίζεται σε ζητήματα που σχετίζονται με την ανεργία αλλά είναι απαραίτητο να προσανατολίζεται στην κοινωνική και οικονομική ενσωμάτωση όλων των πολιτών. Επίσης, όλες οι πολιτικές που αφορούν την οικονομική και νομισματική σύγκλιση πρέπει να υπόκεινται σε τακτική παρακολούθηση και αξιολόγηση ως προς τις κοινωνικές επιπτώσεις τους. Ακόμη, η Επιτροπή των Περιφερειών υποστηρίζει τη σύγκλιση μεταξύ των κρατών μελών και πιστεύει ότι πρέπει να είναι σύγκλιση προς τα άνω. Η νομοθεσία της Ένωσης θα πρέπει να επιδιώξει να θέσει τα ελάχιστα πρότυπα κοινωνικής προστασίας και να αποφύγει τις πολλές λεπτομέρειες στο σχετικό έργο. Η Επιτροπή των Περιφερειών θεωρεί ότι τα δικαιώματα κοινωνικής προστασίας πρέπει να εξατομικευθούν. Επίσης πρέπει να εξασφαλισθεί η παγίωση/εφαρμογή των υφιστάμενων προτάσεων οδηγιών πριν από την κατάρτιση και υποβολή νέων.

26. Συγκεκριμένα, η Επιτροπή των Περιφερειών επικροτεί:

- την υποστήριξη που παρέχει το Λευκό Βιβλίο σε εκείνα τα συστήματα κοινωνικής προστασίας στην Ευρώπη τα οποία βασίζονται στην αρχή του κράτους πρόνοιας και υπογραμμίζει τη σημασία της θέσπισης συστημάτων τα οποία, αφενός, να επιδιώκουν την προστασία των ανέργων, των χαμηλόμισθων ή εκείνων που αποκλείονται από πλήρη συμμετοχή στην αγορά εργασίας λόγω οικογενειακών υποχρεώσεων, ασθενείας ή αναπηρίας και, αφετέρου, να καταπολεμούν αδιάκοπα την ανεργία 7

- την πρόταση διατήρησης και προσαρμογής του ευρωπαϊκού προτύπου για το κράτος πρόνοιας 7

- την πρόταση σύστασης σχετικά με την προσαρμογή των συστημάτων κοινωνικής προστασίας και, ειδικότερα, την εξατομίκευση των δικαιωμάτων και των εισφορών με βάση τη σύγκριση των υφιστάμενων ανισοτήτων μεταξύ των φύλων όσον αφορά την κοινωνική ασφάλιση 7

- την πρόταση σύστασης για τη χρηματοδότηση της κοινωνικής ασφάλισης που θα καθορίζει κοινές κατευθυντήριες γραμμές με σκοπό την προώθηση της καλύτερης προσαρμογής της κοινωνικής ασφάλισης στην προώθηση της απασχόλησης 7

- την ολοκληρωμένη προσέγγιση ανάλογα με την περιοχή, στην οποία βασίζεται το κοινοτικό πρόγραμμα κατά της φτώχειας και του κοινωνικού αποκλεισμού, προσέγγιση που έλαβε ιδιαίτερη έμφαση στο πρόγραμμα Φτώχεια III, και υπογραμμίζει τη σημασία των ανταλλαγών εμπειρίας και καινοτομίας στα προγράμματα αυτά 7

- τη δέσμευση ότι θα καταβληθεί κάθε προσπάθεια ώστε τα προβλήματα των ατόμων με ειδικές ανάγκες να ληφθούν υπόψη στη σχετική νομοθεσία, προγράμματα και πρωτοβουλίες 7

- τις προτάσεις απόφασης για περαιτέρω ενέργειες στο πλαίσιο της Ένωσης ώστε να υποβοηθηθεί η αντιμετώπιση των προκλήσεων του γηράσκοντος πληθυσμού 7

- τις προτάσεις και τα μέτρα της Επιτροπής για την άρση του διαχωρισμού της αγοράς εργασίας με βάση το φύλο και για την αναβάθμιση της εργασίας των γυναικών και υποστηρίζει τις σχετικές ενέργειες που προβλέπονται για το μέλλον 7

- την άποψη της Επιτροπής ότι πρέπει να καταβληθούν σύντονες προσπάθειες για την κατάργηση των διακρίσεων στο εργατικό δίκαιο και για τη λήψη μέτρων σε όλη την επικράτεια της Ένωσης με στόχο την προαγωγή της θέσης των γυναικών 7

- τις προτάσεις για την εμβάθυνση του κοινωνικού διαλόγου σχετικά με θέματα που αφορούν την ίση μεταχείριση ως κατάλληλο μέσο για την επίτευξη προόδου στον τομέα αυτό.

27. Όσον αφορά τη στέγαση, η Επιτροπή των Περιφερειών:

- υποστηρίζει ότι η πρόσβαση στην οικονομική και κατάλληλη στέγαση είναι ουσιαστική για την επίτευξη των στόχων σε τομείς όπως η υγεία, η καταπολέμηση της φτώχειας, η εκπαίδευση και η απασχόληση 7

- θεωρεί ότι είναι ανάγκη να ενισχυθούν τα δικαιώματα των ατόμων για στέγαση και ότι πρέπει να ληφθούν μέτρα για την αντιμετώπιση του προβλήματος των αστέγων 7

- υποστηρίζει την ανάγκη αναθεώρησης της καταλληλότητας, του βαθμού και της φύσης της παροχής υπηρεσιών σε αστέγους καθώς και τα κύρια συμπεράσματα της έκθεσης της Ευρωπαϊκής Ομοσπονδίας Εθνικών Οργανώσεων για την Προστασία των Αστέγων (FEANTSA), με θέμα «Εγκαταλελειμμένοι: Παρουσίαση των αστέγων στην Ευρώπη» (1993).

Ταυτόχρονα, η ΕΤΠ υποστηρίζει θερμά την αναγνώριση από το Λευκό Βιβλίο της σημασίας που ενέχει η στέγαση για την καταπολέμηση του κοινωνικού αποκλεισμού.

28. Ωστόσο, η Επιτροπή των Περιφερειών σημειώνει ότι ένας σημαντικός παράγοντας για την προστασία της απασχόλησης είναι η ανάγκη να αποφευχθούν οι «παγίδες φτώχειας». Συνεπώς, οι λεπτομερείς ρυθμίσεις στα συστήματα κοινωνικής ασφάλισης θα έχουν μεγάλη σημασία. Επιπλέον, τα συστήματα κοινωνικής ασφάλισης και τα επιδόματα στέγασης πρέπει να ενσωματωθούν σε στρατηγικές καταπολέμησης των χαμηλών μισθών.

29. Αναγνωρίζοντας την ανάγκη παροχής ενός νομοθετικού πλαισίου που να αφήνει τις λεπτομέρειες εφαρμογής στις εθνικές αρχές, η Επιτροπή των Περιφερειών προτείνει να επικεντρώσει η Ένωση την προσοχή της στα αποτελέσματα των κοινωνικών πολιτικών των κρατών μελών, δεδομένου ότι συμβάλλουν στην καταπολέμηση του κοινωνικού αποκλεισμού 7 η δημιουργία, υπό κοινοτική παρακολούθηση, δεικτών αποδοτικότητας στον τομέα της καταπολέμησης του κοινωνικού αποκλεισμού θα συμβάλει ουσιαστικά στην επίτευξη του στόχου αυτού.

30. Η Επιτροπή των Περιφερειών επιθυμεί το σαφή προσδιορισμό των στόχων και του πεδίου αρμοδιότητας του νέου προγράμματος κοινωνικού αποκλεισμού και, κυρίως, υπογραμμίζει την ανάγκη για πλήρη και επίσημη αναγνώριση του ρόλου των τοπικών και περιφερειακών αρχών στην καταπολέμηση του κοινωνικού αποκλεισμού.

Δράση στον τομέα της δημόσιας υγείας

31. Η Επιτροπή των Περιφερειών αναγνωρίζει το ρόλο των τοπικών και περιφερειακών αρχών όσον αφορά την αντιμετώπιση των καθοριστικών παραγόντων των ασθενειών και τη βελτίωση της υγείας και θεωρεί ότι είναι ιδιαίτερα ενθαρρυντική η έμφαση που δίδεται από το Λευκό Βιβλίο στην προληπτική δράση (ενεργητική πρόληψη ασθενειών και προώθηση της υγείας) αντί για τη μεμονωμένη θεραπευτική δράση. Στο πλαίσιο της προσέγγισης αυτής, η Επιτροπή των Περιφερειών σημειώνει ότι οι τοπικές και περιφερειακές αρχές μπορούν να διαδραματίσουν καθοριστικό ρόλο στη λήψη πρώιμων προληπτικών μέτρων για την εξασφάλιση της υγείας 7 τούτο, σε ορισμένα κράτη μέλη, περιλαμβάνει τις άμεσες ιατρικές υπηρεσίες, συμπεριλαμβανομένων των νοσοκομείων, την ελαχιστοποίηση της έκθεσης σε παράγοντες κινδύνου που ενέχονται στην πρόκληση ασθενειών ή προβλημάτων υγείας, συμπεριλαμβανομένης της ατμοσφαρικής ρύπανσης, της ηχορύπανσης και της ποιότητας του πόσιμου ύδατος, καθώς και μέσω της παροχής και της παρακολούθησης ενός ασφαλούς και υγιούς περιβάλλοντος στο οποίο οι άνθρωποι ζουν, εργάζονται και ψυχαγωγούνται.

32. Συνεπώς, η Επιτροπή των Περιφερειών εκφράζει την ικανοποίησή της διότι το Λευκό Βιβλίο αναγνωρίζει τις επιπτώσεις των περιβαλλοντικών συνθηκών στην υγεία, τις ανισότητες ως προς την υγεία λόγω της φτώχειας ή της ανεργίας και τη σημασία των ατυχημάτων, τραυματισμών και των ασθενειών που οφείλονται στη ρύπανση. Οι τοπικές και περιφερειακές αρχές συμβάλλουν σημαντικά στη βελτίωση του κοινωνικοοικονομικού και του φυσικού περιβάλλοντος, τα οποία παρέχουν το ελάχιστο πλαίσιο που μπορεί να αποτελέσει τη βάση για ανάληψη πιο εξειδικευμένης δράσης, με μεγαλύτερη εστίαση στις ασθένειες.

33. Η Επιτροπή των Περιφερειών καλεί, συνεπώς, την Επιτροπή να εξετάσει ποιά περαιτέρω μέτρα μπορούν να ληφθούν ώστε να τεθούν σε λειτουργία και να ενισχυθούν τοπικά και περιφερειακά προγράμματα προκειμένου να βελτιωθεί το κύριο πλαίσιο διαβίωσης, στο οποίο μπορεί να βασιστεί η εξειδικευμένη δράση για τη βελτίωση της υγείας και την πραγματοποίηση υγιέστερων επιλογών.

Οι συνδικαλιστικές, εργοδοτικές και φιλανθρωπικές, οργανώσεις ως εταίροι στη διαδικασία αλλαγής

34. Η Επιτροπή των Περιφερειών θεωρεί ότι ο ρόλος των στρατηγικών των τοπικών και περιφερειακών κυβερνήσεων στη δημιουργία οικονομικής ανάπτυξης και απασχόλησης είναι εξαιρετικά σημαντικός και, συνεπώς, εκτιμά ότι η Ευρωπαϊκή Ένωση μπορεί να συμβάλει ουσιαστικά τόσο υποστηρίζοντας την ανάπτυξη τοπικών πρωτοβουλιών όσο και ενισχύοντας σε τοπικό επίπεδο την ικανότητα δημιουργίας και διατήρησης της απασχόλησης.

35. Συνεπώς, η Επιτροπή των Περιφερειών επικροτεί τις προτάσεις που αναφέρονται σε αυτό το τμήμα του Λευκού Βιβλίου, ιδίως όσον αφορά την αυξημένη συμμετοχή των κοινωνικών εταίρων και την εντονότερη συνεργασία οργανώσεων εργοδοτών και εργαζομένων και θα ήθελε να εκφράσει την επιθυμία όπως μια παρόμοια συμμετοχή να καλύπτει και τη συζήτηση για το βαθμό και το χαρακτήρα των λύσεων, συμπεριλαμβανομένης και της χρηματοδότησης. Ωστόσο, εκφράζει την απογοήτευσή της διότι, στο τμήμα αυτό, δεν πραγματοποιείται ειδική αναφορά στις τοπικές και περιφερειακές αρχές και διότι θεωρεί ότι δεν λαμβάνεται επαρκώς υπόψη ο ζωτικός ρόλος των τοπικών και περιφερειακών κυβερνήσεων. Η Επιτροπή των Περιφερειών έχει ήδη υποστηρίξει στην παρούσα γνωμοδότηση την πλήρη αναγνώριση των τοπικών και περιφερειακών κυβερνήσεων στις συζητήσεις για θέματα κοινωνικής πολιτικής και έχει ήδη αναφερθεί στο σημαντικό ρόλο που μπορεί να διαδραματίσει η ΕΤΠ στο θέμα αυτό.

Συμμόρφωση και εφαρμογή του κοινοτικού δικαίου

36. Η Επιτροπή των Περιφερειών σημειώνει ότι, σύμφωνα με το κοινοτικό δίκαιο, οι τοπικές και περιφερειακές αρχές αναγνωρίζονται ως κρατικά όργανα με ειδικές αρμοδιότητες όσον αφορά την εφαρμογή της ευρωπαϊκής νομοθεσίας και, ιδίως, των οδηγιών. Ωστόσο, η σχέση μεταξύ νομοθεσίας, συμφωνιών και καθεστώτος των συμφωνιών (δεσμευτικές και κατευθυντήριες) είναι ακόμη πολύ ασαφής. Για να αποφευχθούν οι υπέρμετρα πολλές και διαφορετικές γνώμες και ερμηνείες ως προς το κατά πόσο μία συμφωνία πρέπει να είναι δεσμευτική και κατευθυντήρια, πρέπει να γίνουν προσπάθειες διευκρίνησης του θέματος. Η τήρηση μιας κοινής στάσης με την οποία να διευκρινίζεται ποιός είναι αρμόδιος για διαπραγματεύσεις, θα συμβάλει στη διευθέτηση του προβλήματος. Η Επιτροπή των Περιφερειών σημειώνει επίσης ότι οι οργανώσεις που εκπροσωπούν τοπικές και περιφερειακές αρχές έχουν αναπτύξει χρήσιμους μηχανισμούς παρακολούθησης της θέσπισης και της υιοθέτησης κοινοτικών νομοθετικών προτάσεων για την απασχόληση και της παροχής συμβουλών σχετικά με την εφαρμογή της ευρωπαϊκής νομοθεσίας σε τοπικό και περιφερειακό επίπεδο.

37. Συνεπώς, η Επιτροπή των Περιφερειών θεωρεί ότι οι στρατηγικές εφαρμογής των πράξεων της Ευρωπαϊκής Επιτροπής πρέπει να αναγνωρίζουν τη συμβολή και την εμπειρία των οργανώσεων τοπικών και περιφερειακών αρχών προκειμένου να εξασφαλιστεί η ουσιαστική και έγκαιρη εφαρμογή του κοινοτικού δικαίου. Περαιτέρω υποστήριξη πρέπει να δοθεί στη δημιουργία τέτοιων μηχανισμών και την ανταλλαγή πληροφοριών μεταξύ των τοπικών και περιφερειακών αρχών σε όλη την Ευρώπη και με άλλους Ευρωπαίους εργοδότες που θα ευνοούντο σαφώς από την προσέγγιση αυτή.

Διεθνής συνεργασία - ρόλος της ευρωπαϊκής κοινωνικής πολιτικής

38. Ενώ συμφωνεί με τη γενική ώθηση που το Λευκό Βιβλίο παρέχει στο ρόλο της ευρωπαϊκής κοινωνικής πολιτικής, τόσο σε διμερή όσο και σε πολυμερή συνεργασία, η Επιτροπή των Περιφερειών θεωρεί ότι απαιτείται ειδική αναφορά στον κεντρικό ρόλο της καλής διακυβέρνησης για την ανάπτυξη βιώσιμων κοινωνικοοικονομικών προτύπων.

39. Η Επιτροπή των Περιφερειών θεωρεί, επομένως, ότι η Ευρωπαϊκή Ένωση πρέπει να αναγνωρίσει το δεσμό μεταξύ της καλής διακυβέρνησης και της βιώσιμης ανάπτυξης. Στο πλαίσιο αυτό, το πρόγραμμα εργασίας θα επιδιώκει να ενισχύσει την ικανότητα δημιουργίας σχέσεων με τις λιγότερο αναπτυγμένες χώρες, προκειμένου να προωθηθεί μια δημοκρατική και αποτελεσματική τοπική αυτοδιοίκηση και συμμετοχή των τοπικών κοινοτήτων στο σχεδιασμό της οικονομικής και κοινωνικής ανάπτυξης.

40. Η Επιτροπή των Περιφερειών υποστηρίζει την υπόδειξη ότι η στιγμή είναι κατάλληλη για μια σωστά επικεντρωμένη πολιτική συζήτηση μεταξύ της Ευρωπαϊκής Ένωσης και των χωρών της Κεντρικής και Ανατολικής Ευρώπης σχετικά με κοινωνικά θέματα. Επιπλέον από την οργάνωση της συνεργασίας, προκειμένου να μπορέσουν να διαμορφωθούν απαντήσεις σε προβλήματα που αφορούν τις πολιτικές απασχόλησης, η Ευρωπαϊκή Επιτροπή θα πρέπει να επεκτείνει τα κοινοτικά μέτρα που επιδιώκουν την ενίσχυση των τοπικών και περιφερειακών δημοκρατικών δομών στην Κεντρική και Ανατολική Ευρώπη.

41. Η Ευρωπαϊκή Ένωση θα πρέπει να καταβάλει περισσότερες προσπάθειες για την καθιέρωση ορισμένων ελάχιστων κοινωνικών προτύπων στις διεθνείς εμπορικές συμβάσεις. Η ανάπτυξη και η καθιέρωση αυτών των προτύπων δεν πρέπει, όμως, να αφεθεί αποκλειστικά στην αρμοδιότητα του νέου Παγκόσμιου Οργανισμού Εμπορίου, ως εκφραστή του ελεύθερου εμπορίου, αλλά θα πρέπει να πραγματοποιηθεί από κοινού με τη Διεθνή Οργάνωση Εργασίας.

Επόμενα βήματα

42. Ολοκληρώνοντας τη γνωμοδότηση για το Λευκό Βιβλίο, η Επιτροπή των Περιφερειών θέλει να υπογραμμίσει ότι:

- είναι απαραίτητο να ζητηθεί η γνωμοδότηση της ΕΤΠ σχετικά με το πρόγραμμα εργασίας που θα παρουσιάσει η Ευρωπαϊκή Επιτροπή το 1995 και το οποίο βασίζεται στο Λευκό Βιβλίο 7

- είναι απαραίτητο να τοποθετηθούν τόσο το ζήτημα της θέσης των τοπικών και περιφερειακών κυβερνήσεων όσο και τα ζητήματα σχετικά με τα δικαιώματα των πολιτών στο πλαίσιο της διακυβερνητικής διάσκεψης του 1996 και της αναθεώρησης των Συνθηκών. Ωστόσο, η Επιτροπή των Περιφερειών εκφράζει τη λύπη της διότι σύμφωνα με την παρούσα συνθήκη δεν απαιτείται διαβούλευση με την ΕΤΠ για τις διαπραγματεύσεις σχετικά με την αναθεώρηση των Συνθηκών το 1996 7

- επιθυμεί να συμβάλει πλήρως μαζί με το Κοινοβούλιο στην κοινή ακρόαση που θα πραγματοποιηθεί το 1995 σχετικά με τον Κοινωνικό Χάρτη, τόσο διότι η ΕΤΠ αποτελεί ένα ακόμη σημαντικό σώμα από δημοκρατικά εκλεγμένους αντιπροσώπους, όσο και για τους λόγους που αναφέρθηκαν σαφώς στην εισαγωγή της παρούσας γνωμοδότησης 7

- αν και είναι θετική η πρόταση να συγκροτηθεί ένα φόρουμ που θα συζητήσει και θα αναλύσει το ζήτημα της κοινωνικής πολιτικής, θεωρεί ωστόσο ότι εάν το φόρουμ αυτό συνεδριάζει κάθε 18 μήνες, δεν πρόκειται να αποτελέσει έναν ευρύ μηχανισμό για την ενίσχυση του διαλόγου και της συμμετοχής των τοπικών και περιφερειακών αρχών.

43. Τέλος, η Επιτροπή των Περιφερειών επιθυμεί να συνεχίσει να συμβάλει στην ανάπτυξη του χρονοδιαγράμματος για την κοινωνική πολιτική στην Ευρώπη και εκφράζει την ικανοποίησή της για την ώθηση που αναμένεται να δώσει το Λευκό Βιβλίο στις διεργασίες αυτές.

Βρυξέλλες, 16 Νοεμβρίου 1994.

Ο Πρόεδρος

της Επιτροπής των Περιφερειών

Jacques BLANC